SET เสี่ยงร่วงต่อ จับตาแนวรับ 1,540 จุด! หวั่นเจอแรงขายต่างชาติ-ยอดโควิดสูง
นักวิเคราะห์คาด SET เปิดเช้ามีโอกาสปรับตัวลดลงต่อเนื่อง เจอแรงขายนักลงทุนต่างประเทศ หลังยอดโควิดยังสูง แนะจับตาแนวรับ 1,540 จุด
นักวิเคราะห์คาด SET เปิดเช้ามีโอกาสปรับตัวลดลงต่อเนื่อง เจอแรงขายนักลงทุนต่างประเทศ หลังยอดโควิดยังสูง แนะจับตาแนวรับ 1,540 จุด
6 พ.ค. 2564

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะแกว่ง Sideway Down โดยมีแนวโน้มที่จะเผชิญแรงขายจากนักลงทุนต่างชาติอย่างต่อเนื่อง หลังจากที่นักลงทุนต่างชาติได้ขายสุทธิออกมามากเมื่อวานนี้ถึงกว่าหมื่นล้านบาท ผลจากการแพร่ระบาดโควิด-19 และการกระจายการฉีดวัคซีนโควิด-19 ที่ล่าช้า
อีกทั้งวานนี้ตลาดหลักทรัพย์ได้ออกมาเปิดเผยว่าจะเลื่อนใช้เกณฑ์ฟรีโฟลตใหม่ออกไปก่อน ทำให้หุ้นที่คาดว่าจะได้ประโยชน์จากเกณฑ์ใหม่ฟรีโฟลตอย่างหุ้นในกลุ่มแบงก์ ถูกขายออกมา ซึ่งแรงขายส่วนหนึ่งมาจากนักลงทุนต่างชาติด้วย และกลุ่มแบงก์ก็ยังเผชิญความเสี่ยงจากอาจตั้งสำรองฯสูงขึ้นได้อีกหลังมีมาตรการรัฐฯในการพักชำระหนี้
อย่างไรก็ดี ระหว่างวันอาจมีแรงเก็งกำไรได้ หลังจากยังใช้เกณฑ์ฟรีโฟลตเดิม ทำให้หุ้นที่ได้ประโยชน์จากเกณฑ์เดิมก็อาจมีแรงซื้อกลับมาได้หลังจากที่ได้ถูกขายออกไปก่อนหน้านี้เพราะกังวลจะใช้เกณฑ์ฟรีโฟลตใหม่ อย่างหุ้น DELTA อาจมีแรงซื้อกลับเข้ามา
สำหรับมาตรการภาครัฐฯที่ใช้เม็ดเงินราว 330,000 ล้านบาท คิดเป็น 1.4% ของ GDP ซึ่งไม่ได้สร้าง Surprise อะไรและแทบจะไม่กระทบตลาด และ GDP ไทย แต่สิ่งที่ตลาดมองจะมีปัญหาในแง่ของการจัดหาเงินหรือเปล่า และกังวลถึงแนวโน้มการถูกปรับลด GDP จากผลกระทบโควิดระบาดหนักในรอบนี้ ซึ่งไม่เพียงแต่ GDP ที่ถูกปรับลด อาจมีตัวเลขอื่น ๆ ที่อาจจะถูกปรับลดประมาณการลงด้วย อย่างภาคการท่องเที่ยว เพราะจำนวนนักท่องเที่ยวคงจะต้องถูกปรับลดประมาณการลงอีก ส่งผลให้กำไรของบริษัทจดทะเบียนจะมี Downside สูงขึ้น ส่งผลให้ตลาดฯมีโอกาสปรับฐานได้
ด้านตลาดหุ้นในภูมิภาคเอเชียเช้านี้ส่วนใหญ่เคลื่อนไหวในแดนบวก ผ่อนคลายหลังนางเจเน็ต เยลเลน รัฐมนตรีคลังสหรัฐ ออกมาว่าเคารพในความเป็นอิสระของธนาคารกลางสหรัฐฯ (เฟด)
พร้อมให้ติดตามจำนวนผู้ติดเชื้อโควิด-19 ในประเทศต่อไป และการทยอยประกาศผลประกอบการของบริษัทจดทะเบียน พร้อมให้แนวรับ 1,540-1,530 จุด ส่วนแนวต้าน 1,555-1,560 จุด